SET บ่ายแกว่งบวก-แนะติดตามประชุม ECB พรุ่งนี้กูรูแนะ “ซื้อ” CPF ชูเป้า 33 บ. เก็ง H2 โตต่อเนื่อง
SET บ่ายแกว่งตัวในแดนบวก แนะติดตามประชุม ECB ในวันพรุ่งนี้ พร้อมให้แนวรับ 1,500-1,494 แนวต้าน 1,515-1,520 จุด กูรูแนะ “ซื้อ” CPF ชูเป้า 33 บ. เก็งผลประกอบการ H2/59 โตต่อเนื่องจากธุรกิจกุ้งและราคาไก่ที่ฟื้นตัว

7 ก.ย. 2559

ข่าวหุ้นธุรกิจออนไลน์รายงาน ตลาดหุ้นไทยดัชนี SET ภาคเช้า (7 ก.ย.) ฟื้นตัวหลังตลาดเอเชียตอบรับเชิงบวกดัชนีภาคบริการสหรัฐโตต่ำสุดในรอบ 6 ปี มองโอกาสเฟดขึ้นดอกเบี้ยช่วงนี้มีน้อยลง ช่วยหนุน Fund Flow ไหลเข้าและทำให้เงินสกุลเอเชียแข็งค่าขึ้นเฉลี่ย 0.2-0.3% แนะติดตามประชุม ECB พรุ่งนี้ เก็งผ่อนคลายนโยบายทางการเงินเพิ่มเติม บ่ายนี้ตลาดฯแกว่งตัวในแดนบวก พร้อมให้แนวรับ 1,500-1,494 แนวต้าน 1,515-1,520 จุด
 
นายกรภัทร วรเชษฐ์ ผู้อำนวยการฝ่ายวิจัยและบริการการลงทุน บล.โนมูระ พัฒนสิน เปิดเผยว่า ตลาดหุ้นไทยเช้านี้เป็นภาพของการฟื้นตัวหลังตลาดเอเชียตอบรับเชิงบวกกรณีที่สถาบันจัดการด้านอุปทานของสหรัฐ (ISM) เปิดเผยดัชนีภาคบริการของสหรัฐในเดือน ส.ค.ขยายตัวต่ำที่สุดในรอบกว่า 6 ปี ทำให้มองโอกาสน้อยลงที่ธนาคารกลางสหรัฐฯ (เฟด) จะปรับขึ้นอัตราดอกเบี้ยในช่วงนี้ ส่งผลให้มีเม็ดเงินไหลเข้ามาในเอเชีย ซึ่งวันนี้เงินสกุลต่างๆ ในเอเชียก็แข็งค่าขึ้นเฉลี่ย 0.2-0.3%
นอกจากนั้น หลังจากที่ตลาดบ้านเราได้เกิด Panic Sell ไปแล้ว จากนี้ไปก็คงจะค่อยๆ สร้างฐานและฟื้นตัวขึ้นได้ อย่างไรก็ดี ยังต้องติดตามตัวเลขเศรษฐกิจของสหรัฐฯต่อไป รวมถึงการประชุมธนาคารกลางยุโรปในวันพรุ่งนี้ (8 ก.ย.) ซึ่งก็เก็งกันว่าจะมีการผ่อนคลายนโยบายการเงินเพิ่มเติม แนวโน้มการลงทุนในช่วงบ่ายนี้ ดัชนีฯคงจะยังแกว่งตัวในแดนบวก พร้อมให้แนวรับ 1,500-1,494 จุด ส่วนแนวต้าน 1,515-1,520 จุด
 
บล.ธนชาต ระบุในบทวิเคราะห์ (7 ก.ย.) ว่า SET ภาคเช้าฟื้นตัวแกร่งต่อเนื่องตั้งแต่เปิดตลาดใกล้แนวต้านระยะสั้น 1,510 +/- จุด ต้องระวังแรงขายทำกำไรมากขึ้น (ถ้าผ่านไปได้จะมีแนวต้านถัดไปบริเวณ 1,520 +/- จุด ซึ่งเป็นจุดที่ผ่านยาก) ขณะที่เรายังมีความกังวลต่อภาพระยะสัปดาห์ ต่อไปเนื่องจากแนวโน้มการปรับขึ้นดอกเบี้ยของ Fed ปลายปีนี้จะทำให้ตลาดหุ้นโลกมีความ “ผันผวน” มากขึ้น
ในขณะเดียวกันแนะนำ “ซื้อ” CPF ด้วยเป้าหมายพื้นฐาน 33 บาท ด้วยปัจจัยสนับสนุนจาก 1) ผลการดำเนินงานครึ่งปีหลังปีนี้มีแนวโน้มเร่งตัวขึ้นต่อเนื่องจากช่วงต้นปี จากธุรกิจกุ้งที่ฟื้นตัวต่อเนื่อง และราคาไก่ฟื้นตัวแข็งแกร่งในช่วง 1 เดือนที่ผ่านมา (Broiler Price) ล่าสุดที่ 43.50 บาท/กก. 2) การบริโภคในประเทศฟื้นตัว หนุนผลการดำเนินงาน CPALL ทำให้ CPF ที่ถือหุ้นอยู่ 35% ได้รับผลดีทางอ้อม 3) ในทางเทคนิคราคาหุ้นปรับสูงขึ้นทะลุแนวต้านระยะสั้นบริเวณ 31.50 บาท และมีโอกาสปรับสูงขึ้นไปที่ 33.50 ที่เป็นจุดสูงสุดเดิมเป็นเป้าหมายแรก และถัดไปที่ 35.50 บาท
 
สรุป 5 หลักทรัพย์ที่มีมูลค่าการซื้อขายสูงสุดภาคเช้า   
BANPU  มูลค่าการซื้อขาย 1,171.17 ล้านบาท ปิดที่  16.40 บาท เพิ่มขึ้น 0.10 บาท
SCB    มูลค่าการซื้อขาย 1,128.01 ล้านบาท ปิดที่ 153.00 บาท เพิ่มขึ้น 4.50 บาท
KBANK  มูลค่าการซื้อขาย 1,015.19 ล้านบาท ปิดที่ 192.50 บาท เพิ่มขึ้น 3.50 บาท
PTT    มูลค่าการซื้อขาย   794.10 ล้านบาท ปิดที่ 336.00 บาท เพิ่มขึ้น 3.00 บาท
KTB    มูลค่าการซื้อขาย   791.96 ล้านบาท ปิดที่  18.10 บาท เพิ่มขึ้น 0.50 บาท
 
           
 